Agjencia e Mjedisit harton rregullore të reja kundër elementëve toksikë
Kritikët thonë se rregulloret mund të rrisin koston e operimit për shumë kompani amerikane
Gjatë dekadës së fundit, centrali elektrik Brandon Shores pranë Baltimorës ka forcuar masat e kontrollit kundër ndotjes për t’iu përmbajtur rregulloreve shtetërore dhe kufizimeve të pritshme federale. Xhon Kuin kryeson zyrën për Çështjet e Mjedisit pranë kompanisë Constellation Energy, e cila administron centralin Brandon Shores. Ai thotë se impianti i ri i centralit me vlerë 800 milionë dollarë, heq dioksidin e squfurit nga tymi që çliron centrali. Kjo është një kërkesë e re e Agjencisë për Mbrojtjen e Mjedisit që synon të eliminojë elementë ndotës nga centralet me qymyrguri, që shkaktojnë smog dhe shi acid. Agjencia thotë se pastrimi i ajrit si rezultat i masave të reja mund të kursejë 280 miliardë dollarë në vit nga shpenzimet për kujdes shëndetësor. Ndihmës Administratorja e Agjencisë Xhina Mekarthi beson se përfitimet janë shumë më të mëdha se kostoja vjetore që kërkon rregullorja e re: Xhefri Holmsted ishte nismëtar i rregulloreve të ngjashme për uljen e ndotjes kur kishte detyrën e Ndihmës Administratorit për Agjencinë e Mbrojtjes së Mjedisit nën administratën Xhorxh Bush. Si shumë kritikë të Agjencisë, me prirje konservatore, ai shpreh shqetësimin se prirjet e reja për forcimin e rregulloreve do të detyrojnë shumë prodhues amerikanë ose të mbyllin dyert, ose t’i zhvendosin operacionet jashtë vendit: Zyrtarët aktualë të Agjencisë e hedhin poshtë këtë skenar. Ata argumentojnë se modernizime si ato në centralin Brendan Shores mund të hapin mijëra vende të reja pune dhe t’i bëjnë këto biznese më konkurruese. Ndihmës Administratorja Xhina Mekarthi thotë se kufizimet e propozuara nga Agjencia për nivelet e mërkurit dhe elementëve të tjerë toksikë kanë qenë të domosdoshme prej kohësh. Kritikët e Agjencisë në Kongres dhe në sektorin privat kundërshtojnë miratimin e masave të reja pasi shqetësohen për ndikimin e tyre ekonomik. Xhina Mekarthi përgjigjet se rregulloret e reja janë të dobishme si për ekonominë, edhe për shëndetin publik: Ndërkaq, në centralin Brandon Shores pranë Baltimorës, menaxheri i çështjeve të mjedisit Xhon Kuin thotë se kompania ka arritur të ecë me ritmet e ndryshimeve: Kompania Constellation Energy ka qenë në gjendje të zbatojë masa për mbrojtjen e mjedisit para kërkesave të reja të Agjencisë së Mjedisit. Zyrtarët federalë shpresojnë se përmbushja e këtyre rregulloreve nga kjo kompani do të shërbejë si shembull për kompanitë e tjera dhe do të ndihmojë të zbuten disi shqetësimet e kritikëve të fortë dhe të fuqishëm të kësaj prirjeje.